'સ્પા&માં ક્રાઈમ બ્રાન્ચની ઓળખ આપી તોડ કરનારી ગેંગ પકડાઈ
રવિવાર, ઑક્ટોબર 21 2018, 05:56 Hrs(IST)
નવગુજરાત સમય | Publish Date: Jun 7 2018 10:29AM
રામોલના એક સ્પામાં ક્રાઈમ બ્રાન્ચના પોલીસ અધિકારીઓ તરીકેની ઓળખ આપી રૂપિયા પડાવનારી એક ગેંગને પોલીસે પકડી પાડી છે. આ ગેંગના સભ્યોએ પોલીસ ઈન્સ્પેક્ટર તરીકેની ઓળખ આપી 'સ્પામાં છોકરીઓ રાખી ખરાબ ધંધા કરાવો છો?' તેમ કહી બળાત્કારના કેસમાં ફિટ કરી દેવાની ધમકીઓ આપી હતી. તોડકાંડ બાદ સ્પા સંચાલકોએ પોલીસમાં ફરિયાદ કરી હતી. પોલીસે સીસીટીવી ફુટેજ આધારે આરોપીઓને પકડી પાડ્યાં હતા.
સરખેજની ગુલમહોર સોસાયટીમાં રહેતા અને રામોલના પુષ્પ કોમ્પ્લેક્ષમાં સ્પા સેન્ટર ચલાવતા સમીરખાન પઠાણ (ઉં.૨૧)એ પોલીસ ફરિયાદ કરી હતી કે, સોમવારે સાંજે ૭.૩૦ વાગ્યે ચાર શખ્સો તેમના સ્પા સેન્ટરમાં આવ્યાં હતા. જે પૈકી એકે પોતાની ઓળખ ક્રાઈમ બ્રાન્ચના ઈન્સ્પેક્ટર તરીકે આપી હતી. આ ચારેય શખ્સોએ સ્પામાં છોકરીઓ રાખીને ખરાબ ધંધા કરો છો? બળાત્કારના કેસમાં ફિટ કરી દઈશું તેમ કહી ધમકીઓ આપવાનું શરૂ કર્યું હતું. ત્યારબાદ પોલીસ લફરાથી બચવા માટે ૧૫ હજાર રૂપિયાની માંગણી કરી હતી. આનાકાનીના અંતે ટોળકી ૧૧ હજાર રૂપિયા લઈને ત્યાંથી રવાના થઈ હતી.
ટોળકીના ત્યાંથી નીકળ્યા બાદ સ્પાના સંચાલકોને તોડ થયાની શંકા જતા તેમણે પોલીસ ફરિયાદ કરી હતી. પોલીસે સ્પામાં લાગેલા સીસીટીવી ફુટેજના આધારે આરોપીઓની ઓળખી કાઢ્યા હતા. રામોલ પોલીસે બાતમીના આધારે નિલેશ ખ્યાતીલાલ જૈન (ઉં.૨૮, કિર્તન એપાર્ટમેન્ટ, ઓઢવ) પ્રતિક વસંતભાઈ રાજગોર(ઉં.૩૦, સોહંગ હીલ એપાર્ટમેન્ટ, નારોલ), વિશાલ વસંતભાઈ રાજગોર (ઉં.૩૩, રહે. સોહંગ હીલ એપાર્ટમેન્ટ, નારોલ) અને શ્યામ ઉપેન્દ્રકુમાર જોષી (ઉં.૨૪, રહે. સોહંગ હીલ એપાર્ટમેન્ટ, નારોલ)ને સીટીએમ એક્સપ્રેસ હાઈવે પાસેથી ઝડપી લઈ કાયદેસરની કાર્યવાહી હાથ ધરી હતી.